Broj: 711-I-689-M-64/23-05-21

Zagreb, 22. ožujka 2023.

**BRIGITA FIAMENGO, predsjednica Uprave**

**NAUTIČKI CENTAR KOMIŽA d.o.o.**

**za usluge u nautičkom turizmu ostale lučke usluge, komunalne djelatnosti i graditeljstvo**

**Predmet: mišljenje na zahtjev obveznice Brigite Fiamnego**

* **mišljenje, daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 07. ožujka 2023. pod brojem 711-U-3360-M-64/23-01-25 zaprimilo je zahtjev za mišljenje koji je podnijela obveznica Brigita Fiamengo, predsjednica Uprave Nautički centar Komiža d.o.o. za usluge u nautičkom turizmu ostale lučke usluge, komunalne djelatnosti i graditeljstvo.

U podnesenom zahtjevu obveznica navodi kako je odlukom Grada Komiže aktivni član Povjerenstva za stratešku procjenu utjecaja na okoliš UPU zone Kamenice u naselju Komiža i s tim u vezi ID PPU Komiže na kojim sjednicama sudjeluje više članova (predstavnik županije, Grda Komiže kao predlagatelja, ministarstva i drugi).

Obveznica traži mišljenje Povjerenstva može li od Grada Komiže tražiti isplatu naknade koja se priznaje svim drugim članovima Povjerenstva.

Na traženje Povjerenstva da precizira koje su zadaće navedenog tijela te je li imenovana po položaju kao predsjednica Uprave trgovačkog društva, obveznica Brigita Fiamengo u dopuni zahtjeva navela je kako je osim nje za člana mogla biti imenova i druga članica uprave nadležna za operativno poslovanje ili druga osoba iz trgovačkog društva Grada Komiže koja je povezana s tematikom radi koje je tijelo osnovano.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI) na 2. sjednici održanoj 22. ožujka 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Uvidom u odluku o Osnivanju i imenovanju članova stručnog savjetodavnog Povjerenstva za stratešku procjenu utjecaja na okoliš Urbanističkog plana uređenja zone Kamenice u naselju Komiža i s tim u vezi Izmjena i dopuna Prostornog plana uređenja Grada Komiže koju je dana 12. prosinca 2022. donijela Gradonačelnica Grada Komiže, utvrđeno je da je Brigita Fiamengo imenovana članicom predmetnog Povjerenstva kao predstavnica trgovačkog društva Nautički centar Komiža d.o.o. a zadaća navedenog tijela je ocjenjivanje svrhovitosti i stručne utemeljenosti strateške studije utjecaja na okoliš.

Sukladno članu 7. stavku 1. točki d) ZSSI-a dužnosnicima je zabranjeno primiti dodatnu naknadu za poslove obnašanja javnih dužnosti.

Uvidom u podneseno izvješće o imovinskom stanju utvrđeno je da obveznica Brigita Fiamengo dužnost predsjednice Uprave Nautičkog centra Komiža d.o.o. obnaša profesionalno uz primanje plaće.

Imajući u vidu da je njeno imenovanje u Povjerenstvo za stratešku procjenu utjecaja na okoliš Urbanističkog plana uređenja zone Kamenice u naselju Komiža i s tim u vezi Izmjena i dopuna Prostornog plana uređenja Grada Komiže, kao stručno savjetodavno tijelo, povezano s obnašanjem dužnosti predsjednice Uprave trgovačkog društva uprave Nautički centar Komiža d.o.o. za usluge u nautičkom turizmu ostale lučke usluge, komunalne djelatnosti i graditeljstvo, obveznica Brigita Fiamengo ne može za rad u tome tijelu primiti naknadu, jer bi se radilo o zabranjenoj dodatnoj naknadi za obnašanje javne dužnosti iz članka 7. stavka 1. točke d) ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Brigiti Fiamengo, elektroničkom dostavom
2. Objava na internetskoj stranici Povjerenstva
3. Pismohrana